கேள்வி: சாருஸ்ரீ - வாழ்க்கைக் குறிப்பு என்பது என்ன?
பதில்: கோவை பீளமேடு பகுதியில் நடுத்தர குடும்பத்தைச் சேர்ந்த தியாகராசன், குமுதா தம்பதியருக்கு சாருஸ்ரீ மகளாகப் பிறந்தார். தந்தை தியாகராசன் மாநில வேளாண்மைப் பொறியியல் துறையில் செயற்பொறியாளராக பணியாற்றி ஓய்வுபெற்றவராவார். தனது மகளை இந்திய ஆட்சிப் பணி தேர்வை எழுதச் சொல்லி ஊக்கப்படுத்தினார். தாயார் ஓர் இல்லத்தரசி. தேர்வுக்கான தயாரிப்பின் போது சாருஸ்ரீக்கு சிறந்த ஆதரவாக இருந்தார். சிறுவயதிலிருந்தே நாட்டின் கல்விக்காக ஏதாவது செய்ய வேண்டும் என்ற ஆசையும், ஓர் இந்திய ஆட்சிப்பணி அலுவலராக ஆக வேண்டும் என்ற கனவும் இவருக்கு இருந்தன. கடின உழைப்பும் நேர மேலாண்மையும் இவரது பலமாகும். கோவை பள்ளிப் படிப்பை முடித்த சாருஸ்ரீ, பத்தாம் வகுப்பில் 94% மதிப்பெண்கள் பெற்றார். தனது 12 ஆம் வகுப்பில் அறிவியல் பாடத்தைத் தேர்ந்தெடுத்தார். 12 ஆம் வகுப்பில் 98 சதவீத மதிப்பெண்கள் பெற்றார். சென்னை கிண்டி பொறியியல் கல்லூரியில் மின்னணுவியல் பாடத்தில் 2012 ஆம் ஆண்டு இளநிலை பட்டம் பெற்றார். கோல்காம் நிறுவனத்தில் வன்பொருள் வடிவமைப்பு பொறியாளராக இரண்டு ஆண்டுகள் பணியாற்றினார். பணியாற்றிக்கொண்டே இந்திய ஆட்சிப்பணி தேர்வுகளுக்காகவும் படித்தார். இரண்டு முறை ஆட்சிப்பணி தேர்வை எழுதிய இவர் முதல்முறையில் பெற்ற தர அடிப்படையில், 2014 ஆம் ஆண்டு டிசம்பரில் இந்திய வனத்துறை அதிகாரியாகப் பணியில் சேர்ந்து உத்தராகண்டம் டேராடூன் பயிற்சிக்குச் சென்றார். பின்னர் நடந்து முடிந்த தேர்வில் புவியியல் பாடத்தை விருப்பப் பாடமாக தேர்வு செய்திருந்த சாருஸ்ரீ, இந்திய ஆட்சிப்பணி தேர்வில் வெற்றி பெற்றார். தேர்ந்தெடுக்கப்பட்ட 1236 நபர்களில் அகில இந்திய அளவில் 6 ஆம் இடத்தையும், தமிழக அளவில் முதல் இடத்தையும் பிடித்தார் என்பது குறிப்பிடத்தக்கதாகும். போட்டித் தேர்வில் நல்ல தரவரிசையைப் பெறுவதற்கு ஆளுமைத் தேர்வில் பெறும் மதிப்பெண் மிக முக்கியமான பங்கு வகிக்கிறது. அவ்வாறு சாருஸ்ரீ பெற்ற மதிப்பெண்கள் ஓர் ஆட்சிப்பணியாளராக இவர் சேருவதற்கான வாய்ப்பை வழங்கியுள்ளன.